[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 1.8.2008

KOM(2008) 501 endelig

RAPPORT FRA KOMMISSIONEN TIL EUROPA-PARLAMENTET OG RÅDET

Anden rapport om de resultater, der er opnået med de pilotundersøgelser, som er nævnt i artikel 4, stk. 3, og artikel 5, stk. 1, i Europa-Parlamentets og Rådets forordning (EF) nr. 2150/2002 af 25. november 2002 om affaldsstatistik

(forelagt af Kommissionen)

1. INDLEDNING

Europa-Parlamentets og Rådets forordning (EF) nr. 2150/2002 af 25. november 2002 om affaldsstatistik[1] trådte i kraft den 29. december 2002. Formålet med denne forordning er at fastsætte regler for udarbejdelse af EF-statistikker over affaldsdannelse samt nyttiggørelse og bortskaffelse af affald.

Forordningen blev udarbejdet efter nøje overvejelse af de vanskeligheder, der er forbundet med produktionen af affaldsstatistik. Under udformningen af forordningen sammen med Rådet og Europa-Parlamentet nåede man til enighed om, at det ville være nødvendigt at foretage pilotundersøgelser for at afklare en række fundamentale spørgsmål omkring nye områder inden for affaldsstatistikken. Disse områder er statistikker over affald, der dannes inden for "Landbrug, jagt, skovbrug og fiskeri" (artikel 4, stk. 3), og statistikker over "Import og eksport af affald" (artikel 5, stk. 1), hvorom der ikke indsamles data i henhold til Europa-Parlamentets og Rådets forordning (EF) nr. 1013/2006 af 14. juni 2006 om overførsel af affald[2].

Artikel 8, stk. 3, i forordningen om affaldsstatistik foreskriver: "Kommissionen forelægger senest to år efter denne forordnings ikrafttræden en rapport for Europa-Parlamentet og Rådet om de resultater, der er opnået med de i artikel 4, stk. 3, og artikel 5, stk. 1, nævnte pilotundersøgelser" .

En sådan rapport, hvori Rådet og Europa-Parlamentet orienteredes om de opnåede resultater med pilotundersøgelsesprogrammet, blev udarbejdet i begyndelsen af 2005[3]. På det tidspunkt var dette program endnu ikke færdigudarbejdet. På grund af mangel på menneskelige ressourcer på fællesskabs- og medlemsstatsplan var der brug for mere tid til at gennemføre pilotundersøgelserne ordentligt. Rapporten fra 2005 indeholdt derfor kun foreløbige resultater, og det blev oplyst, at der ville blive udsendt en ny indkaldelse af forslag, og at der senere ville blive forelagt en endelig rapport med anbefalinger til yderligere gennemførelsesforanstaltninger baseret på resultaterne af disse undersøgelser.

2. PROGRAMMET FOR PILOTUNDERSØGELSER

Kommissionen har fastlagt et program for pilotundersøgelser, der skal foretages i medlemsstaterne og kandidatlandene. Landene har modtaget økonomisk støtte til gennemførelse af disse undersøgelser. Til trods for problemerne og forsinkelserne i forbindelse med udarbejdelsen af programmet mener Kommissionen, at der kan forventes positive virkninger på lang sigt for de enkelte medlemsstater og Kommissionen.

Der blev sendt tre officielle breve om begrænset indkaldelse af forslag: den første indkaldelse i maj 2003, den anden i oktober 2003 og den sidste i maj 2005; modtagerne var det europæiske statistiske system og de nationale statistiske kontorer i tiltrædelseslandene og Det Europæiske Økonomiske Samarbejdsområde (EØS). I midten af 2007 var alle pilotundersøgelserne tilendebragt. De endelige rapporter kan ses på følgende netsted:

http://circa.europa.eu/Public/irc/dsis/pip/library?l=/wastesstatisticssregulat/pilotsstudies.

2.1. Rammerne for pilotundersøgelserne

2.1.1. Statistikker over import og eksport af affald

I artikel 1, stk. 3, i forordningen om affaldsstatistik fastsættes de områder, som statistikkerne skal dække, herunder "c) efter pilotundersøgelserne, jf. artikel 5: Import og eksport af affald, hvorom der ikke indsamles data i henhold til Rådets forordning (EØF) nr. 259/93 af 1. februar 1993 om overvågning af og kontrol med overførsel af affald[4] …" .

Artikel 5, stk. 1, i forordningen om affaldsstatistik foreskriver: "Kommissionen udarbejder et program for pilotundersøgelser af import og eksport af affald, der skal gennemføres af medlemsstaterne…" . På grundlag af konklusionerne af disse pilotundersøgelser underretter Kommissionen Europa-Parlamentet og Rådet om mulighederne for at udarbejde statistikker over import og eksport af affald.

Et af de vigtigste spørgsmål, som pilotundersøgelserne om import og eksport af affald skal afklare, er statistikkernes detaljeringsniveau. Dette leder videre til et andet spørgsmål, nemlig hvordan man skal indsamle data om import og eksport af ikke-farligt affald. Selv om dette affald fra den "grønne liste" indgår i forordningen om overførsel af affald, er det ikke omfattet af den indberetningspligt, som denne forordning indebærer.

I pilotundersøgelsesprogrammet om import og eksport af affald deltog i alt 11 lande, heraf tre af de nye medlemsstater. Hovedparten af de institutioner, der foretog pilotundersøgelser, er nationale statistiske kontorer, men også miljømyndigheder (miljøministerier eller nationale miljøagenturer) deltog i programmet.

2.1.2. Statistikker over affald fra landbrug, jagt, skovbrug og fiskeri

I de fleste lande fandtes der ikke nogen metodologi for statistikker over affald fra landbrug, jagt, skovbrug (hovedafdeling A i NACE) og fiskeri (hovedafdeling B i NACE). Artikel 4, stk. 3, i forordningen om affaldsstatistik indeholder bestemmelser om et program for pilotundersøgelser om affald fra disse økonomiske aktiviteter med det formål at udvikle en metode til regelmæssig indsamling af data.

Vanskelighederne på dette område skyldes, at det ikke er klart, hvilke af de mange restprodukter der er omfattet af indberetningspligten. I gennemførelsesfasen vil det være nødvendigt at tage stilling til og indgå aftaler om indkredsningen af disse affaldsprodukter.

Hertil kommer, at undersøgelsespopulationen inden for disse økonomiske sektorer er stor og består af mange små landbrug, som ofte mangler specialviden, og at der ikke altid føres affaldsregnskaber. Dataindsamlingsplanerne skal være hensigtsmæssigt udarbejdet og tilrettelagt, så der kan tages hensyn til denne særlige økonomiske struktur.

I slutningen af 2003, i begyndelsen af 2004 og i slutningen af 2005 blev der igangsat 20 undersøgelser om praksis med affaldshåndtering og mulighederne for at indsamle de relevante data. Hovedparten af de deltagende lande er gamle medlemsstater, mens 8 undersøgelser foretages af nye medlemsstater. De institutioner, som deltog i pilotundersøgelserne, var nationale statistiske kontorer og miljømyndigheder (miljøministerier eller miljøagenturer).

2.2. Resultater

Med henblik på denne rapport er pilotundersøgelserne blevet evalueret, så det kunne vurderes, om der er behov for supplerende tiltag vedrørende udarbejdelse af regelmæssige statistikker, og om Kommissionen i den forbindelse bør skabe et retsgrundlag for disse tiltag.

2.2.1. Statistikker over import og eksport af affald

Relevans

Ifølge forordningen om affaldsstatistik har Fællesskabet brug for, at der regelmæssigt udarbejdes statistikker over affald, så der kan føres kontrol med gennemførelsen af affaldspolitikken, særlig principperne om maksimering af nyttiggørelse og sikker bortskaffelse. Det indebærer, at det på fællesskabsplan bør være muligt at koble data om affaldsmængden og den nyttiggjorte og bortskaffede mængde affald sammen.

Forordningens nuværende udformning giver ikke mulighed for at spore affaldsstrømmene, fra affaldet opstår, til det nyttiggøres eller bortskaffes. Disse oplysninger kan kun fås, hvis der også indsamles data om import og eksport af affald. Medlemsstater, der ikke har genanvendelsesanlæg for bestemte typer affald, vil ikke kunne kontrollere, i hvilket omfang dette affald, der dannes i deres land, genanvendes, medmindre det vides, hvor stor en del af affaldet der eksporteres med henblik på genanvendelse. Medlemsstater, der importerer store mængder af bestemte typer affald, vil ikke længere kunne overvåge forvaltningen af det affald, der dannes i deres eget land, medmindre de ved, hvor meget affald der importeres.

Pilotundersøgelserne understregede behovet for statistikker over import og eksport af affald, der ikke er omfattet af andre indberetningsforpligtelser. Der blev derfor i undersøgelserne fokuseret på, hvordan disse statistikker kan udarbejdes.

Resultater

Langt størstedelen af landene fandt, at udenrigshandelsstatistikken er den mest egnede datakilde til statistikker over eksport og import af affald. De generelle fordele ved at anvende allerede eksisterende statistikker baseret på fælles parametre og en harmoniseret nomenklatur, der anvendes af alle medlemsstater, reduceres imidlertid af de forskellige minimumsgrænser (angivet i pengeværdi), som medlemsstaterne har fastsat for at begrænse den administrative byrde for virksomhederne. Dermed er dataene ikke fuldt sammenlignelige, hvilket kan resultere i en undervurdering af de handlede mængder affald.

Uheldigvis er nomenklaturerne for henholdsvis udenrigshandelsstatistik (den kombinerede nomenklatur - KN) og affald (European Waste Classification for Statistics – EWC-Stat) derudover ikke sammenlignelige vedrørende alle affaldsstrømme. Den kombinerede nomenklatur er en varenomenklatur og giver derfor ikke en almen definition på affald. "Affald", "affaldsprodukter" og "skrot" forekommer under en række forskellige koder. I nogle af disse koder skelnes der klart mellem affald og varer, mens affald og skrot i andre koder kombineres med andre varer. F.eks. indeholder nogle KN-koder affald og varer i samme kode. Desuden viste en evaluering af de tilgængelige data om udenrigshandelsstatistik, at 86 ud af 104 affaldsrelevante koder er omfattet af fortrolighedsregler.

Der skal kun udarbejdes statistikker over import og eksport af affald for affald, der ikke er omfattet af forordning (EF) nr. 1013/2006 om overførsel af affald. Dette udgør et andet metodologisk problem for anvendelsen af udenrigshandelsstatistikken, idet nogle koder indeholder affald, der er helt eller delvis omfattet af indberetningskravet i forordningen om overførsel af affald.

Nedenstående tabel er en oversigt over, hvor egnet udenrigshandelsstatistikken er til statistikker over import og eksport af affald:

Tabel 1: Oversigt over, i hvilket omfang de forskellige affaldskategorier er omfattet af udenrigshandelsstatistikken (UHS) og forordningen om overførsel af affald (FOA)

EWC-Stat | Antal KN-koder | Bemærkninger |

Kode | Beskrivelse | Farligt/ ikke-farligt |

1.1 | Brugte opløsningsmidler | F | 2 | Omfattet af FOA |

1.2 | Syreholdigt, alkalisk og saltholdigt affald | IF/F | 1 | Delvis omfattet af UHS (IF) Omfattet af FOA (F) |

1.3 | Brugte olier | F | 1 | Omfattet af FOA |

1.4 | Brugte kemiske katalysatorer | IF/F | - | Omfattet af FOA (F) |

2 | Kemikalieaffald | IF/F | 5 | Delvis omfattet af UHS (IF) Omfattet af FOA (F) |

3.1 | Kemikaliebundfald og -rester | IF/F | 4 | Omfattet af FOA (IF og F) |

3.2 | Industrielt spildevandsslam | IF/F | 1 | Omfattet af FOA (IF og F) |

05 | Affald fra læge- og dyrlægepraksis og biologisk affald | IF/F | 1 | Omfattet af FOA (IF og F) |

06 | Metalaffald | IF/F | 51 | Godt dækket af UHS (IF) Omfattet af FOA (F) |

7.1 | Glasaffald | IF/F | 3 | Godt dækket af UHS (IF) Omfattet af FOA (F) |

7.2 | Papir- og papaffald | IF | 6 | Godt dækket af UHS |

7.3 | Gummiaffald | IF | 5 | De fleste KN-koder indeholder affald og varer |

7.4 | Plastaffald | IF | 9 | Godt dækket af UHS |

7.5 | Træaffald | IF/F | 3 | Delvis omfattet af UHS (IF) Delvis omfattet af FOA (F) |

7.6 | Tekstilaffald | IF | 24 | Godt dækket af UHS |

7.7 | PCB-holdigt affald | F | 1 | Omfattet af FOA |

8 | Kasseret udstyr | IF/F | 2 | Delvis omfattet af UHS (IF) Omfattet af FOA (F) |

8.1 | Kasserede køretøjer | IF/F | 1 | Delvis omfattet af UHS (IF) Omfattet af FOA (F) |

8.41 | Batterier og akkumulatorer | IF/F | 5 | Delvis omfattet af UHS (IF) Omfattet af FOA (F) |

09 | Animalsk og vegetabilsk affald (undtagen 9.11 og 9.3) | IF | 46 | De fleste KN-koder indeholder affald og varer |

9.11 | Animalsk affald fra levnedsmiddelfremstilling og -produkter | IF | 28 | De fleste KN-koder indeholder affald og varer |

9.3 | Animalsk fæces, urin og gødning | IF | 1 | Omfattet af FOA |

10.1 | Husholdningsaffald og lignende affald | IF | 1 | Omfattet af FOA |

10.2 | Blandede og udifferentierede materialer | IF/F | - | Omfattet af FOA (IF og F) |

10.3 | Sorteringsaffald | IF/F | - | Omfattet af FOA (IF og F) |

11 | Almindeligt slam | IF | 1 | Omfattet af FOA |

11.3 | Klapmateriale | IF | - | Omfattet af FOA |

12 undt. 12.4, 12.6 | Mineralsk affald | IF/F | 4 | Delvis omfattet af UHS (IF) Omfattet af FOA (F) |

12.4 | Affald fra forbrænding | IF/F | 10 | Godt dækket af UHS (IF) Omfattet af FOA (F) |

12.6 | Forurenet jord og forurenet klapmateriale | F | - | Omfattet af FOA |

13 | Solidificeret, stabiliseret eller forglasset affald | IF/F | - | Omfattet af FOA (IF og F) |

For visse typer affald, herunder almindeligt genanvendeligt affald som f.eks. metal, glas, papir og plast giver udenrigshandelsstatistikken en god dækning. For andre affaldsstrømme, særlig gummiaffald, træaffald, kasseret udstyr og kasserede køretøjer, batterier og akkumulatorer og mineralsk affald, kan dækningen forbedres ved at indføre nye koder med en klar skelnen mellem varer og affald.

Hvad angår affald, der er omfattet af forordningen om overførsel af affald, anførte de fleste lande i deres endelige rapporter, at de statistikker for anmeldelsespligtigt affald, der indberettes i henhold til Baselkonventionen og til Europa-Kommissionen, opfylder kriterierne i forordningen om affaldsstatistik. Det er nødvendigt at fortsætte arbejdet for at definere, hvordan dataene skal konverteres til det format, der kræves i forordningen om affaldsstatistik.

Konklusion

Ud fra resultaterne af pilotundersøgelserne kan der fremsættes følgende anbefalinger for indberetning af data om import og eksport af affald:

Tabel 2: Integrering af import og eksport i det indberetningsformat, der er fastlagt i bilag I til forordningen om affaldsstatistik

Affaldstype | NACE | Samlet affaldsmængde | Heraf: eksporteret affald | Import af affald |

|1 |2 |_..._ |19 |20 | | |Intra-EU |Extra-EU |Intra-EU |Extra-EU | |1 | | | | | | | | | | | | |_..._ | | | | | | | | | | | | |15 Metal | | | | | | | | | | | | |17 Glas | | | | | | | | | | | | |19 Papir | | | | | | | | | | | | |21 Plast | | | | | | | | | | | | |_....._ | | | | | | | | | | | | |47 | | | | | | | | | | | | |48 | | | | | | | | | | | | |Ialt |Farligt | | | | | | | | | | | | | |Ikke-farligt | | | | | | | | | | | | |

Der vil blive tilføjet fire kolonner til affaldsdannelsesmatrixen vedrørende mængden af importeret og eksporteret affald. For dataene om import og eksport af affald vil der ikke blive krævet opdeling i NACE-aktiviteter og behandlingsprocesser: Dataene skal kun opdeles efter affaldskategori og efter intra-EU- og extra-EU-handel. Oplysninger om import og eksport af farligt affald vil blive baseret på indberetningen i henhold til forordningen om overførsel af affald.

For at begrænse medlemsstaternes indberetningsbyrde og på trods af visse begrænsninger er udenrigshandelsstatistikken blevet foreslået som den mest egnede datakilde til udarbejdelse af statistikker over import og eksport af affald. Ikke desto mindre må der dog ske forbedringer i anvendelsen af udenrigshandelsstatistikken, både på fællesskabsplan og medlemsstatsplan:

- På fællesskabsplan: Det er nødvendigt at indføre et begrænset antal nye koder i den kombinerede nomenklatur for at foretage en klarere sondring mellem affald og varer og for i højere grad at gøre udenrigshandelsstatistikken anvendelig til affaldsstatistikformål.

- På medlemsstatsplan: Det vil være nødvendigt at foretage en vurdering af, hvilken virkning fortrolighedskravene og de nationale indberetningstærskler i udenrigshandelsstatistikken har på statistikkerne over import og eksport af affald.

Som et bidrag til at forenkle og harmonisere anvendelsen af udenrigshandelsstatistikken kan Kommissionen tilbyde medlemsstaterne landespecifikke udtræk af de relevante data fra Eurostats udenrigshandelsdatabase, COMEXT. Medlemsstaterne vil skulle godkende og revidere dataene. I medfør af artikel 3, stk. 1, i forordningen om affaldsstatistik kan medlemsstaterne dog vælge at anvende deres egen metodologi til udarbejdelse af affaldsstatistik. Det er ikke muligt at pålægge dem en bestemt metode for dataindsamlingen.

2.2.2. Statistikker over affald fra landbrug, jagt, skovbrug og fiskeri

Da de fleste medlemsstater ikke regelmæssigt udarbejder statistikker over affald fra landbrug, jagt, skovbrug og fiskeri, har der været lagt særlig vægt på pilotundersøgelser om dette emne.

Det afgørende spørgsmål i tilknytning til regelmæssige statistikker over affald fra disse økonomiske aktiviteter har været, hvilke materialer eller stoffer der er omfattet af indberetningspligten i forbindelse med affaldsstatistikken, og hvilke der er undtaget fra indberetningspligten, fordi de genanvendes der, hvor affaldet dannes. Den største affaldsstrøm i denne sammenhæng er bioorganisk affald, særlig husdyrgødning. En fremtrædende plads har også affald fra skovning, jagt og fiskeri, hvor affaldet sædvanligvis henholdsvis efterlades i skoven eller kastes ud i havet igen. Den generelle anbefaling på baggrund af pilotundersøgelserne var at udelukke bioorganisk affald, der som led i den biologiske cyklus forbliver der, hvor det er dannet.

Det drøftes løbende, hvordan der bedst kan sondres mellem affald og ikke-affald. Selv om denne sondring ikke er helt klar, har to nyligt afsagte domme fra EF-Domstolen bragt større klarhed med hensyn til dyregødning. I de forenede sager C-416/02[5] og C-121/03[6] fastslog EF-Domstolen, at gylle kan falde uden for begrebet affald, hvis det anvendes som gødning til jorden på bestemte arealer som led i en lovlig praksis for spredning, og hvis opbevaringen af gyllen alene sker med henblik på spredning. Desuden bør denne analyse ikke begrænses til gylle, der anvendes som gødning på arealer, der er en del af den samme bedrift som den, hvor gyllen opstod.

Gylle (animalsk fæces, urin og gødning, herunder tilsmudset halm, flydende affald) betragtes følgelig ikke som affald, forudsat at det anvendes som gødning i overensstemmelse med lovgivningen, og at det ikke undergår en nyttiggørelsesproces før genanvendelsen. Anvendelsen af gylle som "som led i en lovlig praksis" betyder i denne sammenhæng, at man overholder god landbrugspraksis og opfylder kravene i Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget[7].

Bioorganisk affald fra landbrug, jagt, skovbrug og fiskeri, som forbliver der, hvor det dannes, eller anvendes inden for sektoren, er derfor undtaget fra indberetningsforpligtelsen. Hvis denne type affald behandles på et affaldsbehandlingsanlæg, skal det dog indberettes i henhold til forordningen om affaldsstatistik.

Andre problemer med hensyn til statistikker over affald fra hovedafdeling A og B i NACE skyldes den økonomiske struktur i disse hovedafdelinger. I de fleste medlemsstater er der et stort antal små bedrifter med under ti beskæftigede. Landene må udvikle metodologier til beregning af det affald, der dannes af disse små bedrifter, og pilotundersøgelserne har været til stor hjælp i den forbindelse.

Konklusion

På baggrund af de mange fælles vanskeligheder med at få pålidelige data for landbrug, skovbrug, jagt og fiskeri har pilotundersøgelserne været en meget nyttig rettesnor til at skaffe overblik over situationen og mulighederne hvad angår udarbejdelsen af affaldsstatistikker af høj kvalitet. Særlig vigtig var afklaringen af de forskellige afgrænsningsproblemer inden for affaldsstatistik og udvekslingen af de erfaringer, som disse undersøgelser har givet vedrørende udvikling af metoder til at lade mindre virksomheder indgå i statistikkerne og til at udarbejde affaldsfaktorer for bestemte affaldsstrømme.

Pilotundersøgelserne om affald fra de økonomiske sektorer landbrug, jagt og skovbrug (NACE A) samt fiskeri (NACE B) gav ikke anledning til anbefalinger om supplerende gennemførelsesforanstaltninger. Den gældende fællesskabslovgivning om affaldsstatistik er tilstrækkeligt detaljeret til at dække affald, der dannes inden for de økonomiske sektorer under NACE A og B.

3. FINANSIELLE ASPEKTER

Til programmet for pilotundersøgelser var der i alt afsat 986 535,65 EUR, hvoraf 356 110,00 EUR blev brugt til pilotundersøgelser om eksport og import af affald og 630 425,65 EUR til pilotundersøgelser om affaldsstatistik vedrørende landbrug, jagt, skovbrug og fiskeri.

4. KONKLUSIONER

Statistikker over import og eksport af affald

Resultaterne af pilotundersøgelserne vedrørende statistikker over import og eksport af affald bekræftede, at der er behov for disse statistikker i forbindelse med overvågning af Fællesskabets affaldspolitik og navnlig overholdelsen af principperne om maksimering af nyttiggørelse og sikker bortskaffelse. Resultaterne viser endvidere, at selv om udenrigshandelsstatistikken er den bedste kilde, kan den ikke anvendes uden yderligere tilpasning af den statistiske nomenklatur og endelig verificering af dataene i medlemsstaterne. Der kan imidlertid i henhold til artikel 3, stk. 1, i forordningen om affaldsstatistik ikke foreskrives nogen specifik dataudarbejdelsesmetode, og medlemsstaterne kan frit vælge, hvilken metode de vil anvende ved udarbejdelsen af affaldsstatistikker.

De gældende bestemmelser i forordningen om affaldsstatistik beskriver ikke tilstrækkeligt detaljeret kravene til statistikker over import og eksport af affald. Kommissionen vil derfor foreslå specifikationer for disse statistikker ved hjælp af et formelt forslag om ændring af bilag I til nævnte forordning. Dette kommer til at medføre følgende:

- En opdeling af statistikkerne om import og eksport af affald efter intra- og extra-EU og efter import og eksport. Der vil ikke blive stillet krav om en opdeling efter økonomiske aktiviteter. Opdelingen efter affaldskategorier vil give tilstrækkelige oplysninger. Disse bestemmelser kommer til at betyde, at der tilføjes fire kolonner til tabellen om affaldsdannelse i bilag I til forordningen om affaldsstatistik.

- En forenkling og harmonisering af anvendelsen af udenrigshandelsstatistikken. Kommissionen vil med henblik herpå give medlemsstaterne et udtræk af de relevante data fra udenrigshandelsstatistikdatabasen COMEXT.

- Medlemsstaterne vil skulle bekræfte eller revidere dataene. Medlemsstaterne kan i henhold til artikel 3, stk.1, i forordningen om affaldsstatistik også udarbejde statistikker over import og eksport af affald på andre måder.

Statistikker over affaldsdannelse opdelt efter sektorer under hovedafdeling A og B i NACE

Hvad angår statistikker over affald fra landbrug, jagt, skovbrug og fiskeri kunne det af pilotundersøgelserne konkluderes, at det ikke er nødvendigt med supplerende gennemførelsesforanstaltninger. Den gældende fællesskabslovgivning om affaldsstatistik er tilstrækkeligt detaljeret til at dække affald, der dannes inden for de økonomiske sektorer under NACE A og B.

[1] EFT L 332 af 9.12.2002, s. 1. Senest ændret ved Europa-Parlamentets og Rådets forordning (EF) nr. 1893/2006 (EUT L 393 af 30.12.2006, s. 1).

[2] EUT L 190 af 12.7.2006, s. 1. Senest ændret ved Kommissionens forordning (EF) nr. 1379/2007 (EUT L 309 af 27.11.2007, s. 7).

[3] KOM(2005) 223.

[4] EFT L 30 af 3.2.1993. Forordning (EØF) nr. 259/93 blev ophævet pr. 12. juli 2007.

[5] EUT C 271 af 29.10.2005, s. 1. Dom af 8.9.2005, Kommissionen mod Spanien (Sml. 2005 I, s. 7487).

[6] EUT C 271 af 29.10.2005, s. 2. Dom af 8.9.2005, Kommissionen mod Spanien (Sml. 2005 I, s. 7569).

[7] EFT L 375 af 31.12.1991, s. 1. Ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).